Virtudes Cuevas Escrivá

Virtudes Cuevas Escrivà, nada en Sueca (Valencia) o 3 de febreiro de 1913 e finada en Villejuif (Francia) o 5 de xullo de 2010, foi unha valenciana sobrevivente do campo de concentración feminino de Ravensbrück. Militou nas Juventudes Socialistas Unificadas e durante a guerra civil española alistouse no Quinto Rexemento. Conforme avanzaban as tropas franquistas, desprazouse a Cataluña e chegou a Francia. Alistouse na resistencia francesa e foi coñecida como «Madame Carmen» ou «Madame Vidal». Actuou como enlace e proveu de alimentos a militantes anarquistas, comunistas e socialistas coa posta en circulación de propaganda, información e armas. Sobreviviu a Ravensbrück xunto a Geneviève de Gaulle, sobriña do xeneral Charles de Gaulle, con quen mantería amizade até o final da súa vida. Foi condecorada polo presidente Charles de Gaulle cos graos de Cabaleiro, Oficial e Comandante na Lexión de Honra.

Estaba casada con Alberto Codina Labrador (Bagur, 1912 - Vitry-sur-Seine, 1991), tamén vítima da represión nazi e internado no campo de concentración de Mauthausen.

En 2003 legou unha casa e un soar da rúa Magraners, números 18 e 20, ao Concello de Sueca para a súa utilización como sede do museo onde se difundirían as barbaries cometidas polo nazismo e o fascismo.

 Notas 

Categoría:Membros españois da Resistencia francesa
Categoría:Nados en Sueca
Categoría:Sobreviventes dos campos de concentración nazis
Categoría:Finados en 2010
Categoría:Nados en 1913